钦定古今图书集成/理学汇编/学行典/第293卷 > 荀子 > 《天论篇》
## 钦定古今图书集成/理学汇编/学行典/第293卷 > 荀子 > 《天论篇》

天不为人之恶寒也而辍冬，地不为人之恶辽远也
而辍广，君子不为小人匈匈也而辍行。天有常道矣，
地有常数矣，君子有常体矣；君子道其常，小人计其
功。《诗》曰：“何恤人之言兮。”此之谓也。楚王后车千乘，非
知也；君子啜菽饮水，非愚也，是节然也。若夫心意修，
德行厚，知虑明，生于今而志乎古，则是其在我者也。
“故君子敬其在己者而不慕其在天者，是以日进也。
小人错其在己者而慕其在天者，是以日退也。”故君
子之所以日进，与小人之所以日退，一也。君子小人
之所以相悬者，在此耳。